Návrh Stratégie predreferendovej kampane o vstupe SR do EÚ

1. Východiská

Európska únia stojí v tomto období pred historickým okamihom  významného rozšírenia na východ. Na Kodanskom summite sa v dňoch 12.-13. decembra 2002 zavŕšil prístupový proces a Slovenská republika úspešne ukončila prístupové rokovania s Európskou úniou. V apríli 2003 sa očakáva podpísanie zmluvy o pristúpení, ktoré položí legitímny základ pre rozšírenie únie.
Vstup Slovenska do Európskej únie je jedným z programových cieľov vlády Slovenskej republiky a jeho naplnenie patrí k hlavným prioritám vlády v tomto volebnom období.

Slovensko podobne ako ostatné kandidátske krajiny už dávnejšie deklarovalo úmysel uskutočniť po ukončení rokovaní o vstupe do EÚ referendum, v ktorom by mali občania možnosť vyjadriť sa priamo k otázke nášho vstupu do Európskej únie. Referendum ako právny nástroj priamej demokracie má pri tak dôležitej otázke, akou vstup Slovenska do EÚ bezpochyby je, svoje nenahraditeľné miesto.
Rozšírenie únie môže byť úspešné len v prípade, že to bude transparentný proces s demokratickou podporou občanov. 

 Referendum, v ktorom občania rozhodnú o členstve Slovenskej republiky  v Európskej únii, sa má uskutočniť 16. a 17. mája 2003. Vstup do Európskej únie má v Slovenskej populácii dlhodobo širokú podporu. Je rozhodujúce túto podporu udržať a motivovať tých, ktorí si uvedomujú pozitívne dôsledky členstva v EÚ, aby sa referenda zúčastnili v čo najvyššom počte. Jedným z predpokladov vysokej účasti na referende  a podpory členstva Slovenskej republiky v  Európskej únii je dostatok informácií.

V rámci príprav na referendum sa uskutoční predreferendová kampaň, ktorá je súčasťou Koncepcie komunikačnej stratégie vlády SR pre prípravu obyvateľstva na členstvo SR v EÚ, prijatej vládou SR uznesením č. 319/99. Schválená koncepcia komunikačnej stratégie bola reakciou na nedostatok informovanosti obyvateľstva o EÚ a integrácii SR do EÚ. 
Všetky prieskumy verejnej mienky uskutočnené v posledných rokoch potvrdzujú pevné prointegračné postoje slovenského obyvateľstva. 

Prieskum verejnej mienky o postoji obyvateľov k vstupu SR do EÚ a k referendu o vstupe SR do EÚ

Podpora integrácie je stabilná. Štatistický úrad SR realizoval prieskum verejnej mienky o postojoch obyvateľstva k vstupu SR do EÚ a k referendu o vstupe SR do EÚ v októbri 2002. V decembri 2002 sa realizoval ďalší prieskum verejnej mienky o postoji obyvateľstva k referendu o vstupe SR do EÚ.
V októbri 2002 podpora predstavovala 68%, 27% je proti vstupu SR do EÚ a 5% obyvateľov je zatiaľ nerozhodnutých. Podrobnejšie rozdelenie podpory vstupu podľa vekových a vzdelanostných kategórií ukazuje tabuľka číslo 1: 
Tabuľka č. 1
Podpora vstupu Slovenska do Európskej únie z hľadiska veku, vzdelania a národnosti respondentov (údaje v %)
| jún 2001 | december 2001 | marec 2002 | jún 2002 | október 2002
Vek | 18 - 24 rokov | 69 | 72 | 76 | - | 76
| 25 - 29 rokov | 71 | 71 | 79 | - | 79
| 30 - 39 rokov | 67 | 70 | 75 | - | 72
| 40 - 49 rokov | 64 | 69 | 68 | - | 71
| 50 - 59 rokov | 54 | 69 | 62 | - | 67
| 60 a viac rokov | 49 | 55 | 55 | - | 51
Vzdelanie | základné | 43 | 57 | 56 | - | 56
| učňovské | 62 | 62 | 67 | - | 65
| stredoškolské s maturitou | 71 | 76 | 76 | - | 77
| vysokoškolské | 79 | 82 | 85 | - | 86
slovenská národnosť | 60 | 66 | 67 | - | 68
maďarská národnosť | 73 | 77 | 81 | - | 79
rómska národnosť | - | - | - | 65* | -
celoslovenský priemer | 62 | 67 | 69 | - | 68
	Zdroj: Štatistický úrad SR
 * Inštitút pre verejné otázky
Dlhodobo sa v zisťovaniach ukazuje, že podpora vstupu Slovenskej republiky do Európskej únie nachádza výrazne pozitívnejšiu odozvu v porovnaní s celoslovenským priemerom :
•	z hľadiska veku medzi občanmi z najmladších vekových skupín - 18 až 24 a 25 až 29 ročnými, v oveľa menšej miere medzi 60 a viac ročnými;
•	z hľadiska vzdelania medzi občanmi s vysokoškolským a stredoškolským vzdelaním s maturitou, výrazne menej medzi oslovenými so základným vzdelaním;
•	v optike národnosti medzi respondentmi hlásiacimi sa k maďarskej národnosti, v mierne menšej miere medzi majoritným slovenským obyvateľstvom.
Podľa výskumu Inštitútu pre verejné otázky ( jún 2002)Rómovia tvoria približne 8% populácie, ich rozhodnutie môže mať preto výrazný dopad na výsledok referenda. Výskum, ktorý uskutočnil Inštitút pre verejné otázky v júni 2002, naznačil, že nie je potrebné obávať sa ohrozenia našich eurointegračných ambícií zo strany rómskej komunity. Postoje Rómov sú porovnateľné s postojmi majority, navyše tých, čo nesúhlasia so vstupom SR do EÚ, je medzi Rómami percentuálne menej ako medzi majoritou (v júni 2002 nesúhlasilo podľa výskumu IVO so vstupom SR do EÚ 8% Rómov, pričom percento nesúhlasiacich medzi majoritou bolo 24,1%). Rómovia vykazujú podobné tendencie rozdielov v podpore vstupu ako majorita – vstup SR do EÚ podporujú viac príslušníci mladšej a strednej generácie, vzdelanejší a v mestskom prostredí žijúci ľudia (výskum agentúry FOCUS z mája 2002). Rómovia sú však veľmi slabo informovaní o  výhodách a nevýhodách členstva SR v EÚ. Dôvodom je sčasti ich nezáujem o dianie v štáte a nízke vzdelanie.   V popredí ich záujmu sú najmä budúce výhody členstva týkajúce sa ich osobného života, najmä výhody vzťahujúce sa k ekonomickým a sociálnym problémom – 27% očakáva v súvislosti so vstupom SR do EÚ vznik nových pracovných miest (Zdroj: výskum Rómovia pred parlamentnými voľbami 2002 a výskum IVO, jún 2002) a 17,6% očakáva zvýšenie životnej úrovne. Medzi očakávaniami Rómov existujú aj výrazné rozdiely podľa regiónov. Rómovia žijúci na západnom či strednom Slovensku častejšie uvádzajú ako výhody posilnenie spoločnej meny, prílev zahraničných investícií, bezcolné obchodovanie, zvýšený dopyt po slovenských výrobkoch alebo dosiahnutie rovnakej ekonomickej úrovne s ostatnými členskými štátmi. Veľmi často si však Rómovia spájajú vstup do EÚ s riešením ich konkrétnych problémov, napr. zlepšením podmienok bývania či poklesom diskriminácie.
Riziková je v rómskej menšine  nízka miera rozlišovania medzi Európskou úniou a Severoatlantickou alianciou.

Vyššou hladinou podpory vstupu Slovenska do Európskej únie sa z hľadiska sociodemografických charakteristík respondentov, ktoré nie sú zahrnuté v predchádzajúcich tabuľkách, vyznačujú aj opýtaní z miest s viac ako 100 tisíc obyvateľmi (77%) a respondenti z Bratislavského (83%) a Košického (76%) kraja. V menšej miere podporujú integračné snahy do EÚ obyvatelia najmenších obcí s menej ako 2 tisíc obyvateľmi, s výnimkou obcí na južnom Slovensku, kde vzhľadom na vysoký podiel občanov maďarskej národnosti, ktorí dlhodobo vo väčšej miere v porovnaní s celoslovenským priemerom podporujú vstup do únie, táto tendencia neplatí.
Proti členstvu Slovenska v Európskej únii sú vo väčšej miere, ako je priemer za celoslovenský súbor, najmä 60 a viac roční (39%), respondenti so základným a učňovským vzdelaním (po 31%), nekvalifikovaní robotníci (34%), opýtaní z miest s 2 až 10 tisíc obyvateľmi (39%) a s 50 až 100 tisíc obyvateľmi (31%) a respondenti žijúci v Trenčianskom kraji (41%).“ (Štatistický úrad SR: Vstup Slovenska do NATO a Európskej únie očami občanov, október 2002). 
Hoci vstup Slovenskej republiky do Európskej únie nachádza stále väčšiu podporu občanov, nie všetci majú pocit dostatočnej informovanosti o výhodách, nevýhodách a ostatných súvislostiach vstupu SR do EÚ. Informovanosť občanov stále nie je dostatočná, o čom svedčia aj údaje Štatistického úradu. Podľa prieskumu realizovaného v októbri 2002  sa 45%občanov domnieva, že má dostatok informácií o problematike vstupu SR do EÚ.
Dve pätiny respondentov v prieskume uviedlo, že má  o tejto problematike nedostatok informácií. 

Informácie požadované zo strany verejnosti
	Medzi tematické oblasti, o ktoré občania prejavili najväčší záujem boli predovšetkým výhody a nevýhody vyplývajúce zo vstupu Slovenska do Európskej únie, dôsledky vstupu na životnú úroveň, nezamestnanosť či rozvoj poľnohospodárstva. Prehľad najvýznamnejších tematických celkov, o ktoré občania prejavujú záujem, je uvedený v tabuľke číslo 2.

Tabuľka č.2
Tematické oblasti, o ktorých sa chcú dozvedieť viac respondenti s nedostatkom informácií o vstupe SR do EÚ^1) (údaje v %)

II.
2000

XI.
2000

VI.
2001

XII.
2001

III. 2002

X. 2002

Výhody vyplývajúce zo vstupu Slovenska do EÚ | 72 | 77 | 66 | 70 | 71 | 66
Nevýhody, ktoré prinesie vstup Slovenska do EÚ | 59 | 59 | 59 | 61 | 58 | 62
Dôsledky vstupu SR do EÚ na životnú úroveň obyvateľov | 44 | 44 | 42 | 40 | 42 | 49
Dôsledky vstupu SR do EÚ na vývoj nezamestnanosti | 41 | 40 | 40 | 45 | 39 | 39
Dôsledky vstupu SR do EÚ na ďalší hospodársky rozvoj krajiny | 41 | 37 | 36 | 45 | 41 | 36
Práva a povinnosti vyplývajúce pre SR zo vstupu do EÚ | 43 | 40 | 32 | 38 | 30 | 35
Ako sa zmenila životná úroveň občanov v krajinách, ktoré sa stali členmi EÚ | 42 | 37 | 35 | 35 | 32 | 32
Konkrétne podmienky vstupu do EÚ, ktoré SR musí splniť | 26 | 26 | 27 | 29 | 27 | 29
Vplyv vstupu Slovenska do EÚ na možnosti našich občanov pracovať v niektorej krajine EÚ | 31 | 26 | 30 | 25 | 28 | 24
Dôsledky vstupu SR do EÚ na rozvoj nášho poľnohospodárstva | 25 | 27 | 21 | 21 | 24 | 23
1/ Vzhľadom na možnosť viacerých odpovedí súčet percent prevyšuje 100        Zdroj: Štatistický úrad SR

Verejná mienka o výhodách vstupu SR do EÚ
Slovenská verejnosť spája s budúcim členstvom Slovenska v Európskej únii rôzne očakávania. Takmer dve pätiny občanov (38%) očakáva celkový hospodársky rozvoj krajiny. Viac ako štvrtina (28%) považuje za najdôležitejší dôsledok integrácie SR do EÚ posilnenie medzinárodného postavenia Slovenska. Viac ako pätina (22%) vidí najväčší prínos v poskytovaní finančnej pomoci zo strany členských krajín Európskej únie. Prehľad očakávaných výhod je uvedený v tabuľke číslo 3.

Tabuľka č. 3

Očakávané výhody z členstva v EÚ podľa názorov respondentov v rokoch 1995 až 2002
(údaje v %)

| VI. 1995 | III. 1999 | II. 2000 | VI. 2001 | III. 2002 | X. 2002
Celkový hospodársky rozvoj SR | 30 | 43 | 41 | 39 | 39 | 38
Posilnenie medzinárodného postavenia SR | 32 | 33 | 23 | 25 | 26 | 28
Finančná pomoc Slovensku zo strany krajín EÚ | - | - | 23 | 22 | 23 | 22
Nové pracovné príležitosti v SR | 11 | 14 | 22 | 21 | 20 | 21
Možnosť pre našich občanov pracovať v niektorej krajine EÚ | 14 | 17 | 17 | 16 | 19 | 19
Záruka ochrany ľudských práv a slobôd | - | - | 13 | 10 | 15 | 12
Zvýšenie životnej úrovne obyvateľov SR | 13 | 21 | 21 | 18 | 17 | 11
Rozšírenie možností vyvážať naše výrobky na trh krajín EÚ | 20 | 24 | 14 | 21 | 11 | 10
Posilnenie demokratických princípov štátu | - | - | 9 | 9 | 10 | 10
Zdroj: Štatistický úrad SR

Verejná mienka o nevýhodách vstupu SR do EÚ
S integráciou Slovenska do Európskej únie občania spájajú nielen výhody, ale očakávajú aj určité negatívne následky súvisiace s členstvom. Najviac (48%) sa obávajú nárastu cien výrobkov a služieb. Medzi ďalšie očakávané nevýhody patrí zvýšenie finančných nárokov na rozpočet a úpadok poľnohospodárstva. Očakávané nevýhody zobrazuje tabuľka číslo 4.

Tabuľka č. 4

Očakávané nevýhody z členstva SR v EÚ podľa názorov respondentov v rokoch
1995 až 2002 (údaje v %)

jún 
1995

marec 1999

február 2000

Jún
2001

marec 2002

október 2002

Nárast cien výrobkov a služieb | 21 | 26 | 29 | 29 | 33 | 48
Zvýšené finančné nároky na rozpočet SR | 17 | 20 | 28 | 27 | 26 | 25
Úpadok poľnohospodárstva | 11 | 17 | 16 | 13 | 18 | 19
Ovládnutie hospodársky významných slovenských podnikov zahraničnými podnikateľmi | 14 | 14 | 21 | 23 | 21 | 18
Obmedzenie výroby v slovenských podnikoch | 29 | 37 | 17 | 16 | 20 | 18
Nevyhnutnosť podriadiť sa právnemu systému EÚ | 21 | 23 | 23 | 23 | 23 | 15
Slovensko nebude rovnocenným partnerom s ostatnými krajinami EÚ | - | - | 17 | 18 | 22 | 15
Zhoršenie životnej úrovne obyvateľstva | - | - | 7 | 6 | 8 | 15
Určité obmedzenie suverenity štátu | 14 | 16 | 20 | 20 | 17 | 13
Rast nezamestnanosti v SR | 12 | 15 | 11 | 7 | 10 | 10
								Zdroj : Štatistický úrad SR

Záujem občanov SR o účasť v referende o vstupe Slovenska do Európskej únie a ich prípadné referendové rozhodnutia

V prieskume, ktorý realizoval Ústav pre výskum verejnej mienky v dňoch 1. až 9. decembra 2002 odpovedali oslovení na otázku: „Predstavte si, že by sa tento týždeň konalo u nás referendum o vstupe SR do Európskej únie, zúčastnili alebo nezúčastnili by ste sa ho?“ 
Výberový súbor tvorilo 1037 respondentov vo veku 18 a viac rokov reprezentujúcich dospelú populáciu SR z hľadiska pohlavia, veku, vzdelania, národnosti, veľkostných obcí a krajov Slovenska. Získané vyjadrenia respondentov spolu s údajmi získanými na rovnakú otázku v prevej dekáde novembra prezentuje graf:

Oproti novembrovým zisteniam sa mierne znížil podiel rozhodnutí zúčastniť sa referenda, pričom sa rozšírila skupina občanov odmietajúcich účasť a viac ako dvojnásobne vzrástol podiel nerozhodnutých.
Záujem o účasť v referende, v prípade jeho konania, deklarovali predovšetkým vekové kategórie 18 – 24 ročných (72%) a 30 – 39 ročných (70%), občania maďarskej národnosti (77%), respondenti s úplným stredoškolským (69%) a vysokoškolským vzdelaním (78%), podnikatelia (77%), zamestnanci (72%), oslovení z miest nad 100 tisíc obyvateľov (69%) a občania z Bratislavského (73%) a Košického kraja (69%). Z hľadiska politických inklinácií je záujem o účasť v referende významne vyšší medzi sympatizantmi koaličných politických subjektov – ANO (86%), SDKÚ (81%), SMK (73%) a KDH (68%). Vyššou mierou nezáujmu o účasť v referende o vstupe SR do EÚ sa vo výskume vyznačovali najmä 50-59 roční (23%) a 60 a viacroční (27%), respondenti so základným vzdelaním (26%), nezamestnaní (24%), obyvatelia Trnavského (25%), Žilinského (24%) a Prešovského (23%) kraja a sympatizanti HZDS (26%). Väčšiu nerozhodnosť v otázke či sa zúčastniť alebo nezúčastniť referenda zaznamenal prieskum najmä medzi 60 a viacročnými (23%) a nezamestnanými (24%).
Potenciálni účastníci referenda (respondenti, ktorí vo výskume vyjadrili záujem o účasť v referende o vstupe do EÚ) sa ďalej vyjadrovali, ako by v ňom hlasovali. Ich rozhodnutia spolu s údajmi zistenými v prvej novembrovej dekáde vyjadruje ďalší graf.

Podpora vstupu SR do EÚ sa v prvej decembrovej dekáde oproti novembrovým zisteniam nepatrne znížila a zvýšil sa podiel účastníkov referenda, ktorí by hlasovali proti vstupu SR do EÚ. Za vstup by v referende hlasovali predovšetkým 18 – 24 roční (78%), respondenti maďarskej národnosti (80%), oslovení s vysokoškolským vzdelaním (81%), podnikatelia (92%), respondenti z od 50 do 100 tisíc obyvateľov (74%), z Košického kraja (78%) a sympatizanti SDKÚ (94%), ANO (90%), SMK (87%) a KDH (80%). 
Odmietavé stanovisko k vstupu SR do EÚ by v referende, ak by sa konalo v uvedenom termíne, vyjadrili najmä 60 a viac roční (27%), respondenti so základným vzdelaním (27%), robotníci (24%), nezamestnaní (29%), respondenti z miest od 2 do 10 tisíc obyvateľov (26%), oslovení z Trenčianskeho (26%) a Prešovského (28%) kraja a sympatizanti HZDS (45%). V skupine nerozhodnutých boli zastúpení predovšetkým nezamestnaní (18%), obyvatelia Banskobystrického kraja (18%), sympatizanti KSS (29%) a HZDS (17%).

2. Návrh Stratégie predreferendovej kampane o vstupe SR do EÚ

A. Zásady predreferendovej kampane

	Návrh stratégie predreferendovej kampane vlády SR je súčasťou a nadväzuje na Koncepciu komunikačnej stratégie vlády SR pre prípravu obyvateľstva SR na členstvo v EÚ, ktorá bola schválená vládou pod uznesením č. 319/99. Správy o hodnotení realizácie aktivít komunikačnej stratégie sú predkladané na rokovania vlády SR vždy ku 31.12. a 30.6. každoročne. Následne sú sprístupnené verejnosti na stránke www.integracia.vlada.gov.sk. Koncepcia komunikačnej stratégie sa riadila štyrmi hlavnými zásadami: systematickosť, intenzita, presvedčivosť a dlhodobosť.
	Predreferendová kampaň musí byť v súlade s platnou legislatívou Slovenskej republiky a preto okrem  štyroch horeuvedených  hlavných zásad musí spĺňať aj podmienku súladu s ústavnými a zákonnými normami, vzťahujúcimi sa na predreferendovú kampaň. Ide najmä o tieto právne normy: 
•	Ústava SR
•	Listina základných práv a slobôd č. 23/1991 Zb.
•	Zákon č. 308/2000 Z.z. o vysielaní a retransmisii 
•	Zákon č. 81/1996 Zb. o periodickej tlači a ostatných hromadných informačných prostriedkoch (tlačový zákon)
•	Zákon č.383/1997Z.z. „Autorský zákon a zákon, ktorým sa mení a dopĺňa Colný zákon v znení neskorších predpisov v znení zákona č. 234/2000 Z.z.“
•	Zákon č. 211/2000 Z.z. o slobodnom prístupe k informáciám a o zmene a doplnení niektorých zákonov (Zákon o slobode informácií)

Predreferendová kampaň sa bude pridržiavať najvyšších štandardov správnosti a pravdivosti a napomáhať tak celospoločenskej verejnej diskusii. Zároveň bude rešpektovať právo na slobodu prejavu. Dôvera verejnosti sa musí budovať na základe otvorenej komunikácie a na základe odhaľovania všetkých informácií potrebných na zodpovedné rozhodovanie v demokratickej spoločnosti.

B. Organizačná štruktúra implementácie predreferendovej kampane a celková myšlienková línia

Organizačné zabezpečenie vyplýva z potreby jednotného a systematického prístupu k realizácii kampane. 

Organizačná štruktúra implementácie predreferendovej kampane

Riadiaci
orgán

     Metodický orgán

	

          Výkonný orgán

Kontaktné body 

Regionálna a lokálna
úroveň

Predreferendová kampaň

Riadiaci orgán
Predreferendovú kampaň bude riadiť Riadiaci orgán na čele s podpredsedom vlády pre európsku integráciu. Členmi riadiaceho orgánu budú všetci členovia Ministerskej rady vlády pre európsku integráciu (príloha č. 1) a 2 prizvaní mediálni experti. Vzhľadom na to, že Ministerstvo práce, sociálnych vecí a rodiny SR je gestorom dvoch negociačných kapitol (č. 2 – Slobodný pohyb osôb a č. 13. Sociálna politika a zamestnanosť), ktorých obsah je nosný z hľadiska povedomia obyvateľstva, najmä pokiaľ ide o sociálne otázky a pohyb osôb/pracovníkov, bude členom Riadiaceho orgánu i minister práce, sociálnych vecí a rodiny SR.
Riadiaci orgán v rámci svojej rozhodovacej funkcie bude na základe informácií od metodického orgánu rozhodovať o pokračovaní implementácie stratégie predreferendovej kampane alebo rozhodne o potrebe jej úpravy v súlade s aktuálnymi potrebami a podnetmi. Na základe záverov z rokovania riadiaceho orgánu bude výkonný orgán zabezpečovať následnú implementáciu zmien a úprav kampane.  
Riadiaci orgán bude spolupracovať s Referendovou komisiou NR SR, ktorej členmi sú zástupcovia všetkých parlamentných strán, a informovať ju o priebehu implementácie predreferendovej kampane a jej výsledkoch prostredníctvom hodnotiacich správ.

Podľa čl. 4 ods. 4 Štatútu Ministerskej rady vlády SR pre európsku integráciu rada úzko spolupracuje so Zahraničným výborom Národnej rady Slovenskej republiky, s Výborom Národnej rady Slovenskej rady pre európsku integráciu a Spoločným parlamentným výborom Slovenskej republiky a Európskej únie.  Na základe uvedeného článku sú predseda Výboru NR SR pre európsku integráciu a veľvyslanec SR pri ES pravidelne prizývaní na rokovania rady. 

Na obdobie implementácie predreferendovej kampane sa rokovania rady budú uskutočňovať mesačne a na rokovania budú pravidelne prizývaní dvaja  vymenovaní mediálni experti. 

Metodický orgán
Metodický orgán bude mať poradnú funkciu a bude zložený z členov Konzultačného výboru Ministerskej rady vlády SR pre európsku integráciu. (Príloha č.2), doplnení o zástupcu Fóra donorov, Slovenskej spoločnosti pre zahraničnú politiku, Centra pre európsku politiku a Nadácie pre podporu občianskych aktivít, dvoch ďalších mediálnych expertov a zástupcu NKÚ.
 Úlohou metodického orgánu bude priebežné monitorovanie a hodnotenie implementácie kampane na základe informácií od výkonného orgánu. 
Metodický orgán bude rokovať pravidelne raz za mesiac a na základe priebežných informácií od výkonného orgánu vypracuje informatívnu správu pre riadiaci orgán o implementácii stratégie a  poukáže na aktuálny stav realizácie kampane a navrhne korekčné opatrenia. 

Výkonný orgán
Výkonný orgán (príloha č. 3) bude zložený z pracovníkov Úradu vlády SR (Sekcia pre európske záležitosti). 
Úlohou výkonného orgánu bude implementácia stratégie predreferendovej kampane prostredníctvom schválených aktivít a prostredníctvom spolupráce s vybranými kontaktnými bodmi (príloha č.4). Každý člen výkonného orgánu bude spolupracovať len s určitými kontaktnými bodmi a počas trvania kampane monitorovať a hodnotiť ich činnosť.
Pravidelné monitorovanie aktivít s jednotlivými kontaktnými bodmi sa bude mesačne vyhodnocovať a informácie budú predkladané metodickému výboru. Výkonný orgán bude taktiež metodicky riadiť a kontrolovať činnosť dodávateľov a vypracúvať informatívne správy pre metodický orgán o aktuálnom stave realizácie kampane a implementácie kampane. 
Vzhľadom na šírku dosahu na obyvateľstvo prostredníctvom kontaktných bodov bude výkonný orgán na obdobie január – máj 2003 posilnený o 4 konzultantov, ktorí budú zabezpečovať odbornú poradensko-konzultačnú činnosť a budú začlenení do sekcie pre európske záležitosti ÚV SR.

Kontaktné body

Kontaktné body (príloha č. 4) budú participovať na realizácii predreferendovej kampane v rámci svojej pôsobnosti v jednotlivých regiónoch Slovenska na regionálnej a lokálnej úrovni. 

Úlohou kontaktných bodov je zabezpečovať prienik informácií o konaní referenda a význame jeho úspechu pre samotných občanov a pre Slovensko. Spôsob podávania informácií požadovaných v jednotlivých regiónoch je neobmedzený a kontaktné body môžu vo svojej práci využiť vlastné prístupy. Všetky kontaktné body budú mať k dispozícií dostatok informačných materiálov o EÚ a o všetkých otázkach záujmu občanov. 

Kontaktné body budú napomáhať výkonnému orgánu pri realizácií odsúhlasených aktivít a to formou zabezpečenia:
•	identifikácie a výberu vhodných kontaktných osôb na regionálnej a lokálnej úrovni

•	spolupráce pri realizácii konferencií, stretnutí, „okrúhlych stolov“, informačných dní a pod.

•	distribúciou informačných brožúr a iných propagačných materiálov v tlačenej forme na regionálnej a lokálnej úrovni

•	technickej časti organizácie vzdelávacích a kultúrno-spoločenských podujatí na regionálnej a lokálnej úrovni

Hlavná ideovo-realizačná línia

Z dôvodu kompaktnosti a celistvosti predreferendovej kampane je potrebné vytvoriť strešnú iniciatívu, ktorá zjednotí vládu SR, Národnú radu SR, mimovládne organizácie, politické strany, zástupcov cirkví, národnostných menšín a rôznych záujmových skupín a jednotlivcov spoločenského života, ktorí budú reprezentovať spoločnú myšlienku vstupu Slovenskej republiky do Európskej únie. 
Vhodná forma iniciatívy je „vyhlásenie“, ktorého signatármi budú lídri a mienkotvorné osobnosti spoločenského a politického života vrátane zástupcov Národného konventu o budúcnosti EÚ. Strešná iniciatíva bude otvorená ďalším subjektom, ktoré sa počas realizácie kampane budú k tejto myšlienke postupne pripájať. Následne sa budú predreferendové aktivity realizovať v mene uvedenej iniciatívy až do jej vyústenia do spoločného manifestačného zhromaždenia zástancov integrácie SR do EÚ tesne pred referendom.

         Január 2003

Vytvorenie strešnej iniciatívy

				

 Február – máj 2003

Pripájanie sa ďalších jednotlivcov a organizácií

				

Spoločné manifestačné zhromaždenie zástancov integrácie SR do EÚ

          Máj 2003

R E F E R E N D U M

C. Ciele predreferendovej kampane

•	Strategickým cieľom predreferendovej kampane je udržať vysokú podporu vstupu Slovenskej republiky do Európskej únie, zabezpečenie  zvýšenie záujmu občanov o referendum a ich motiváciu k účasti na ňom, aby sa dosiahla viac ako 50-percentná účasť oprávnených voličov na referende. Dostatočná účasť na referende môže byť problémom, nakoľko všetky doterajšie celoštátne referendá konané v Slovenskej republike boli kvôli nízkej účasti obyvateľov neplatné a ochota zúčastniť sa referenda o vstupe do EÚ klesá. Naopak je vysoko pravdepodobné, že pri platnosti referenda (teda pri dostatočne vysokej účasti obyvateľov) bude jeho výsledok pozitívny. Počet občanov SR oprávnených voliť vo voľbách v roku 2002 presahoval cca 4,2 milióna. 
Z uvedeného vyplývajú nasledovné čiastkové ciele: 
o	Zvýšiť vedomie verejnosti o fakte, že sa referendum bude konať;
o	 Zabezpečiť pozitívny výsledok referenda, aby aspoň 50%+1 občanov, ktorí sa zúčastnia referenda, hlasovalo za vstup SR do EÚ.

•	Ďalšími cieľmi predreferendovej kampane sú:
o	 informovať občanov o dôsledkoch vstupu SR do EÚ;
o	 vysvetľovať skreslené informácie, a tak odstraňovať nedorozumenia spôsobujúce váhavý postoj občanov k vstupu Slovenska do EÚ;
o	 nastoliť široký celospoločenský dialóg o všetkých otázkach týkajúcich sa vstupu Slovenska do Európskej únie.

•	V rámci predreferendovej kampane je potrebné pôsobiť na  3 základné zložky prístupu občanov k referendu :         
1.	informovanosť o referende 
2.	informovanosť o dôsledkoch vstupu SR do EÚ
3.	postoje k vstupu SR do EÚ
4.	voličské správanie

D. Posolstvo

	V nadväznosti na ciele predreferendovej kampane musí posolstvo smerovať primárne k mobilizácii občanov zúčastniť sa referenda, sekundárne k hlasovaniu za vstup SR do EÚ.

Pri formulovaní posolstva je potrebné zobrať do úvahy, že:
-	obyvatelia SR prejavujú vysoký záujem predovšetkým o porovnávanie „výhod a nevýhod“ členstva v EÚ (potrebujú pocit reálnej participácie na rozhodovaní),
-	obyvatelia SR sa vo vysokej miere zaujímajú o ekonomické a sociálne aspekty členstva v EÚ,
-	za hlavné dôvody svojej podpory členstvu v EÚ uvádzajú práve ekonomické a sociálne dôvody,
-	otázky zahranično-politického postavenia SR, resp. civilizačného smerovania nášho štátu nepatria k vysoko sledovaným.

Posolstvo preto kladie dôraz na:
•	dostatočne vysokú účasť na referende
•	porovnanie výhod a nevýhod členstva v EÚ
•	ekonomické a sociálne aspekty členstva

Posolstvo (odkaz obyvateľom SR)

Po vstupe Slovenskej republiky do Európskej únie budeme súčasťou zjednotenej Európy. Členstvo nám umožní využívať hospodárske a sociálne výhody a to rovnakou mierou na centrálnej a regionálnej úrovni. Bohatšie regióny v tomto spoločenstve pomáhajú zvyšovať životnú úroveň chudobnejších. Nenechajme si ujsť túto príležitosť a nájdime si čas na účasť v referende,  pretože každý hlas rozhodne. 

Posolstvo je potrebné kreatívne rozvinúť do podoby konkrétnych mobilizačných hesiel, reklamných a PR aktivít a projektov. Nepredpokladá sa teda, že posolstvo sa v praktickej komunikácii objaví vo vyššie spomenutej podobe, je však kľúčovou ideou, ktorá obsahovo zjednotí jednotlivé komunikačné aktivity.

E. Cieľové skupiny

V rámci celej spoločnosti boli identifikované hlavné cieľové skupiny, na ktoré sa má predreferendová kampaň zameriavať. Tieto skupiny majú odlišné postavenie v spoločnosti, rozličné potreby a záujmy, a preto si vyžadujú osobitné formy a metódy práce.

1. Tvorcovia verejnej mienky

Podpora prirodzených názorových vodcov približovaniu SR k EÚ bola najmä v začiatkoch  základom šírenia myšlienok o EÚ na Slovensku. Táto cieľová skupina je schopná aktívnym spôsobom priamo zasahovať do komunikačných procesov v prospech európskej integrácie. Pre potreby komunikačnej stratégie bol dôležitý predovšetkým fakt, že prevažná väčšina členov tejto cieľovej skupiny podporuje vstup SR do EÚ.
Doterajšie aktivity v rámci komunikačnej stratégie sa v prevažnej miere orientovali práve na túto cieľovú skupinu. Od roku 1999 sa organizovali vzdelávacie semináre pre predstaviteľov štátnej správy a predstaviteľov miestnej verejnej správy o záležitostiach spojených so vstupom SR do EÚ. V roku 2000 sa zrealizoval seminár z oblasti poľnohospodárskej politiky EÚ, určený pre manažérov poľnohospodárskych podnikov. Pre vybraných novinárov slovenských médií sa organizovali školenia v oblasti EÚ s cieľom ďalšieho zvyšovania informovanosti obyvateľstva v otázkach EÚ. V spolupráci so zahraničnými partnermi boli vyškolení EÚ tréneri a Mladí lídri, ktorí sú zapojení do aktivít komunikačnej kampane, ako aj do aktivít pripravovaných partnerskými inštitúciami. Vzdelávacím inštitúciám na Slovensku sa bezplatne distribuovali informačné materiály o EÚ a multimediálny nosič s názvom „Slovakia“ v slovensko-anglickej mutácii.
Predstavitelia mimovládnych organizácií a tretieho sektora sa pravidelne zúčastňovali  vzdelávacích seminárov a školení o otázkach spojených so vstupom SR do EÚ. Šírenie informácií o EÚ do regiónov Slovenska prebiehalo formou tréningov a seminárov pripravovaných v spolupráci so stavovskými a ďalšími významnými regionálnymi organizáciami (ZMOS, Asociácia lokálnych televízií, Asociácia regionálnej tlače a Združenie sudcov Slovenska). Sieť informačných centier mladých (ICM) sa transformovala na informačné centrá zamerané na európske záležitosti. Z každého ICM sa dvaja pracovníci, zúčastnili na seminároch o všeobecných a základných informáciách o EÚ. Všetkých 15 ICM bolo zároveň vybavených výpočtovou technikou v rámci bilaterálneho projektu na podporu komunikačnej stratégie medzi ÚV SR a rakúskou vládou. ICM napomáhajú šíreniu aktuálnych informácií o otázkach spojených s európskou integráciou v regiónoch Slovenska.
Záujmové organizácie väčšinou už nadviazali kontakty s partnermi zo štátov EÚ a predstavujú jeden zo špeciálnych segmentov, schopných výrazne ovplyvňovať verejnú mienku. Preto je dôležité zaistiť si ich podporu, keďže pôsobia nielen na svojich členov, ale ich prostredníctvom aj na širokú verejnosť.

2. Mladí ľudia – študenti, mladí pracujúci, mladé rodiny (vek 17 – 29 rokov). Ako najdôležitejšie sa ukazuje ovplyvniť ich správanie. Mladí ľudia sú väčšinou orientovaní prointegračne, kampaň by ich teda mala najmä motivovať k účasti na referende. Vhodná je ľahšia a zábavnejšia forma komunikácie – koncerty, podujatia, živé diskusné relácie v televíziách s účasťou mladých ľudí, internetové hry, SMS komunikácia. Dôraz sa má klásť na fakt, že mladí ľudia v referende rozhodnú najmä o svojej budúcnosti. Informácie, ktoré najviac môžu zaujímať mladých ľudí v súvislosti so vstupom SR do EÚ, sú najmä otázky výhod a nevýhod, ktoré prinesie vstup do EÚ, možnosti štúdia a práce v členských štátoch EÚ a možnosti usídlenia sa v nich. Je potrebné poukázať aj na fakt, že sa vstupom SR do EÚ rozšíria možnosti sebarealizácie mladých ľudí na Slovensku.

3. Seniori - táto cieľová skupina vo všeobecnosti zaujíma menej priaznivé postoje voči vstupu SR do EÚ v porovnaní so zvyškom obyvateľstva. Väčšinou sa však aktívne zúčastňujú aktov politického rozhodovania. Kampaň by sa preto mala orientovať na ovplyvnenie ich postojov a doplnenie ich informácií o výhodách vstupu. Vo zvýšenej miere je potrebné využiť na komunikáciu STV a Rádio Slovensko, ktoré seniori sledujú / počúvajú vo väčšej miere ako priemer populácie. Obsahom posolstva bude, že EÚ bude znamenať zvýšenie životnej úrovne a zároveň budúcnosť pre ich deti a vnúčatá. Ťažisko informácií, ktoré sú pre nich potenciálne najzaujímavejšie, spočíva v objasnení sociálnej a dôchodkovej politiky Európskej únie.

4. Občania v produktívnom veku žijúci v mestách. Tento segment je naučený prijímať množstvo informácií, veľký záujem bude o prehľadné porovnávania výhod / nevýhod vstupu, príklady vývoja iných štátov po vstupe do EÚ a pod. Vhodnou formou komunikácie sú informačné plagáty v prostriedkoch MHD, predovšetkým však televízia, rozhlas a denná tlač. Kampaň sa zameria na hospodársky rozvoj, politickú stabilitu a  nové možnosti, ktoré prinesie členstvo v EÚ všetkým občanom. Má poskytovať kvalitné informácie o Spoločnej zahraničnej a bezpečnostnej politike EÚ, o Pakte Stability, o možnostiach práce a usídlenia v členských štátoch EÚ a o zásadách voľného pohybu osôb, tovaru, kapitálu a služieb.

5. Občania v produktívnom veku žijúci v obciach. Predstavujú iné vzorce správania ako v meste. Určitý dešpekt voči mestskému štýlu života, charakteristické záhumienkové poľnohospodárstvo, menšia anonymita, intenzívnejšie susedské vzťahy, väčší dôraz na rodinný život. Menej ako v meste prítomný aktívny záujem o informácie (napr. čítanosť dennej tlače) avšak sledovanosť televízie o nič nižšia ako v meste. Dôraz bude kladený na televíziu a rozhlas. Vo zvýšenej miere využívať regionálnu tlač, s dôrazom na aspekty integrácie poľnohospodárstva. Účinné zaangažovanie miestnych autorít, aktivity s využitím priameho kontaktu. Na komunikáciu budú používané i existujúce Komunitné centrá. Dôraz treba klásť na možnosti rozvoja regiónov v rámci EÚ, osobitne v rámci SR. 

6. Podnikatelia a manažéri – sú vo všeobecnosti prointegračne orientovaní. Je vhodné ovplyvňovať ich správanie s cieľom ich aktívnejšej propagácie výhod integrácie vo svojom okolí. Je potrebné zvýšiť ich vedomosti o EÚ, ktorých  nedostatok sa najvýraznejšie prejavuje v nepripravenosti malých a stredných podnikov na členstvo v EÚ. Je potrebné zdôrazniť, že účasť na jednotnom trhu im prinesie ďalšie výhody a nevstúpenie by pre nich znamenalo stratu príležitostí. Štúdie ukazujú, že viac ako polovica slovenských podnikov sa dosiaľ nezačala pripravovať na vstup SR do Európskej únie. Je dôležité zvýšiť vedomosti tejto skupiny o následkoch nezačlenenia SR do EÚ na ich situáciu. Je potrebné, aby dostali kvalitné informácie o pracovnej legislatíve v členských štátoch EÚ, o legislatíve v oblasti ochrany životného prostredia, o legislatíve v oblasti riadenia kvality, o Spoločnej obchodnej politike ES, o možnostiach získať dotácie z fondov Európskej únie a pod. V rámci tejto cieľovej skupiny sa v kampani počíta so zapojením AZZZ a SOPK. Pri tejto cieľovej skupine je taktiež potrebné ich motivovať k účasti na akte hlasovania.
 
7. Národnostné menšiny – je to veľmi heterogénna skupina. Príkladom sú napr. maďarská národnostná menšina, ktorá je podľa prieskumov ŠÚ SR silne prointegračne orientovaná. Rómska národnostná menšina je vo svojich názoroch rozptýlená a ovplyvnená svojim sociálnym postavením. Informácie poskytované tejto cieľovej skupine sa zamerajú na objasnenie výhod vstupu do EÚ, rozvoj regiónov a zvýšenie životnej úrovne. Národnostné menšiny majú právo na informácie vo vlastnom jazyku.

8. Nezamestnaní – táto  skupina obyvateľstva sa aktuálne nachádza v zlej sociálnej situácii a  možnosťou vstupu SR do EÚ sa cíti ohrozená. Má obavy z budúceho, najmä hospodárskeho vývoja.  Je preto dôležité podobne ako u predošlej skupiny ovplyvniť jej postoje. V súvislosti s ich súčasným ekonomickým a sociálnym postavením bude komunikácia zameraná na fakt, že vstup do EÚ podporí prísun zahraničných investícií a tým i rast nových pracovných miest a zároveň možnosť v rámci voľného pohybu osôb v členských krajinách EÚ. Pôsobenie na túto cieľovú skupinu bude založené na súčinnosti s vybranými Okresnými úradmi práce. 

9. Ženy - Slovenské ženy ako dôležitý segment spoločnosti ( predstavujú 51% oprávnených voličov v SR) majú v plnej miere participovať na takom dôležitom politickom rozhodovaní , akým bude referendum o vstupe SR do EÚ. Aj v rámci politík Európskej únie sa presadzuje princíp rovnosti príležitostí a rovnoprávna účasť žien a mužov na politickom živote, ktoré predstavuje úroveň politickej zrelosti spoločnosti. Na základe zistení ženského hnutia na Slovensku sú to práve ženy, ktoré nesú oveľa citlivejšie dôsledky spoločenských zmien následkom čoho môže u nich dochádzať k zvýšeniu stupňa pesimizmu a apatie oproti ostatným skupinám obyvateľstva. Cieľom predreferendovej kampane bude ich motivácia k účasti na referende.

F. Obsah predreferendovej kampane

			Obsahové zameranie predreferendovej kampane je zamerané na tie tematické oblasti, o ktoré občania prejavujú najväčší záujem :
•	informácie týkajúce sa otázok považovaných verejnosťou za najväčšie výhody a aj nevýhody integrácie SR do EÚ; 
•	informácie o všetkých dohodách a záväzkoch, ktoré pri uskutočňovaní integrácie boli vykonané a ktoré SR bude plniť, o ich dôsledkoch a zmenách, ktoré prinesú;
•	informácie o finančnej predvstupovej pomoci EÚ pre SR (program PHARE, ISPA, SAPARD) a programoch v rámci členstva v EÚ (štrukturálne fondy a kohézny fond);
•	informácie o najvýznamnejších aspektoch európskej integrácie (ekonomické, sociálne, politické, kultúrne a pod.) vrátane dlhodobej vízie rozvoja spoločnej Európy po rozšírení; 
•	predstavenie EÚ, inštitúcie EÚ, dôležité dátumy v histórii EÚ;
•	predstavenie dokumentov a zmlúv v rámci integrácie SR do EÚ;
•	informácie o plnení politických a ekonomických kritérií pre vstup do EÚ a ich dôsledkoch na občanov SR ;
•	informácie o vnútornom trhu ES a konkurencieschopnosti slovenskej ekonomiky v rámci jednotného trhu ;
•	informácie o životnej úrovni v EÚ a výhodách vyplývajúcich z členstva na konkrétnych príkladoch z členských štátov EÚ; 

V rámci informovania v predreferendovej kampani bude potrebné spojiť komunikáciu otázok integrácie SR do európskych štruktúr s otázkami riešenia problémov, ktoré obyvatelia považujú za prioritné, ako sú otázky sociálne a ekonomické (princípy voľného pohybu pracovnej sily, tovaru, kapitálu a služieb a pod).

V súvislosti s poskytnutím uvedených informácií občanom je dôležité, aby sa rozvinula široká celospoločenská diskusia o vstupe SR do EÚ. Táto diskusia bude viesť k zvýšeniu záujmu verejnosti o danú problematiku a k lepšiemu uvedomeniu si všetkých výhod vyplývajúcich zo vstupu. 

G. Komunikačné kanály

Realizácia kampane bude prebiehať prostredníctvom vybraných komunikačných kanálov. Návrh konkrétneho využitia jednotlivých médií bude obsahom zadania pre dodávateľov komplexných služieb vybraných na základe skráteného výberového konania.

1.	Médiá
Televízne a rozhlasové médiá:
Televízia a rozhlas predstavujú priestor na oslovenie čo najväčšieho počtu občanov. Je preto dôležité nadviazať spoluprácu s čo možno najväčším počtom televízií a rádií, vrátane komerčných a regionálnych/mestských TV a rozhlasových staníc (Asociácia lokálnych televízií – LOTOS a Asociácia regionálnej tlače).
Kampaň v týchto médiách sa bude realizovať prostredníctvom relácií o problematike EÚ. Na udržanie záujmu občanov o referendum a prístupový proces je podstatné zabezpečiť intenzitu a kvalitu spravodajstva o týchto témach. Spolupráca má médiám poskytnúť dostatok informácií na objektívne spravodajstvo. Je dôležité zabezpečiť vysielanie i v jazyku národnostných menšín.
Na zvýšenie záujmu sa budú vysielať aj súťaže a diskusie o EÚ. Vhodnou možnosťou prezentácie je aj premietanie filmov z krajín EÚ. Zároveň sa v televízii a rozhlase budú pravidelne so zvyšujúcou sa intenzitou vysielať aj spoty o referende.

Internet:   
V súčasnosti je internet médiom s čoraz väčším dosahom na mladú a strednú generáciu. Často je ich hlavným zdrojom informácií, a preto musí poskytovať kvalitnú informačnú základňu. V tejto súvislosti sa dajú využiť už existujúce internetové stránky Úradu vlády SR, prípadne Delegácie EK v SR. ÚV SR vytvoril a zaregistroval osobitnú internetovú doménu pre referendum s názvom www.eureferendum.sk, ktorá bude priebežne aktualizovaná.
Záujem užívateľov internetu by mohli pritiahnuť on-line diskusie s predstaviteľmi vlády, hlavným vyjednávačom, predstaviteľom EK, ankety, diskusné fóra a súťaže.

Tlač:
V súvislosti s predreferendovou kampaňou bude podstatné zabezpečiť pravidelné, kvalitné a objektívne spravodajstvo slovenských denníkov ako aj tlače národnostných menšín. Za týmto účelom je dôležité poskytovať novinárom zrozumiteľné a podrobné informácie.
Ako perspektívna sa javí možnosť vydávania príloh o EÚ a  jednotlivých otázkach integrácie v najdôležitejších printových médiách.
Záujem občanov o integráciu môžu podnietiť aj rozhovory s mienkotvorcami, s predstaviteľmi slovenskej legislatívy, exekutívy a so zástupcami EÚ. (Európska komisia, Európsky parlament)
Špecifický prístup si bude vyžadovať regionálna tlač – vzhľadom na jej menší prístup k informáciám bude potrebné poskytnúť regionálnej tlači súbor podkladových informácií o EÚ, jej jednotlivých politikách a o prístupovom procese SR.

2.	Priamy kontakt

Priamy kontakt formou prednášok, verejných diskusií a stretnutí s občanmi poskytne obyvateľom možnosť priamo reagovať na podávané informácie a zároveň poskytne realizátorovi aktivity priamu spätnú väzbu od obyvateľstva o jeho pohľade na integráciu SR do EÚ a postoji k referendu. Realizátor aktivity musí flexibilne nielen reagovať na položené otázky ale i prispôsobiť spôsob a tematické zameranie aktivity vzhľadom na jej priebeh.

3.	Tlačené informačné materiály

V rámci predreferendovej kampane výkonný orgán (v rámci ÚV SR) zabezpečí tlač a distribúciu brožúr, letákov a plagátov, ktoré budú  pokrývať základné charakteristiky EÚ a obsahovať aj  ďalšie informácie potrebné pre občana. Distribúcia bude zabezpečená na miesta veľkej koncentrácie a návštevnosti občanov, aby sa informácie dostávali priamo k občanom. 
Informačné materiály budú písané zrozumiteľne pre všetky cieľové skupiny. V súčasnosti sú na sekcii pre európske záležitosti ÚV SR k dispozícii  na okamžitú distribúciu brožúry:
•	Európska únia a mládež
•	EURO a Slovensko
•	Európske ceny? Aj platy!
•	Bez bariér

Za najvhodnejšie miesta distribúcie možno považovať úrady práce, zdravotnícke zariadenia, stanice SAD a Železničnej spoločnosti a.s., kultúrne a vzdelávacie inštitúcie, knižnice, stredné školy, vysoké školy, komunitné centrá, ICM, pošty, MVO, regionálna tlač ako vkladané prílohy a pod.

4.	Bezplatná telefonická infolinka
V snahe zvýšiť prístupnosť informácií k občanom na lokálnej úrovni a v oblastiach s nízkym prístupom k informáciám (malé obce a málo osídlené územia) sa na ÚV SR zriadi v marci 2003 bezplatná telefonická infolinka, na ktorej budú poskytnuté odpovede na otázky občanov týkajúcich sa EÚ a nášho členstva v EÚ. Číslo bezplatnej infolinky bude zverejnené na internetových stránkach www.integracia.vlada.gov.sk, www.vlada.gov.sk, www.eureferendum.sk, vo všetkých informačných a propagačných materiáloch a zároveň bude zverejňované na všetkých realizovaných aktivitách výkonného orgánu a kontaktných bodov. 
Odborne bude linka zabezpečená pracovníkmi Sekcie pre európske záležitosti ÚV SR, ktorých náplňou práce je problematika európskej integrácie. V minulom roku už bola na sekcii pre európske záležitosti  zriadená bezplatná infolinka pre obyvateľov SR a to v období od 1.2.2002 do 30.6.2002 v rámci pilotného projektu služby Slovenských telekomunikácií ST Gratis. Poskytovala obyvateľom informácie o integračných snahách SR. V mesiacoch február, marec bola zabezpečovaná študentmi Fakulty manažmentu UK odbor – európska integrácia a v mesiacoch apríl – jún pracovníkmi odboru komunikačnej stratégie a vzdelávania ÚV SR. Najviac hovorov sa zaznamenalo v mesiacoch marec, apríl, máj hlavne v súvislosti s bilbordovou kampaňou zverejňujúcou číslo infolinky a jej medializáciou v rozhlasových, televíznych a elektronických médiách. Bolo zaznamenaných viac ako 600 telefonátov a prevádzku infolinky možno hodnotiť pozitívne. 
Vzhľadom na to, sa i v rámci predreferendovej kampane počíta s účasťou študentov odboru európskej integrácie v rámci zabezpečenia realizácie bezplatnej infolinky.

5.	Kontaktné body

Pre implementáciu predreferendovej kampane je dôležité rozvinúť spoluprácu medzi ÚV SR a vybranými kontaktnými bodmi na všetkých úrovniach. V tejto súvislosti ÚV SR požiada kontaktné body o spoluprácu pri presadzovaní zámerov predreferendovej kampane. 
		Pre vybrané kontaktné body budú poskytnuté informačné a inštruktážne dni a vzdelávacie podujatia, ktoré zabezpečí ÚV SR. 

Kontaktné body boli identifikované na troch základných úrovniach.

A. Centrálna úroveň
	Na centrálnej úrovni sa uskutoční 6 inštruktážnych seminárov pre kontaktné osoby, z toho 4 v Bratislave, 1 v Košiciach a 1 v Banskej Bystrici, o formách spolupráce a metódach pôsobenia na občanov pre predstaviteľov vysokých škôl, regionálnych grémií a organizácií tretieho sektora, krajských a okresných úradov, vyšších územných celkov a vybraných okresných úradov práce. Ďalšími kontaktnými bodmi budú informačné centrá mladých, európske informačné centrá, regionálne rozvojové agentúry vo všetkých krajoch Slovenska a Informačné centrum Európskeho parlamentu v SR. Spolu táto skupina bodov predstavuje asi 300 účastníkov. Počas realizačnej fázy sa uskutočnia priebežné kontaktné semináre s prehľadom aktuálnych informácií z integračného procesu.

B. Regionálna úroveň
	Na regionálnej úrovni bude pre rovnomerné šírenie informácií o vstupe SR do EÚ na celom území Slovenska veľmi dôležitá spolupráca so Združením miest a obcí Slovenska a Úniou miest Slovenska (ÚMS) za účelom zapojenia starostov a primátorov miest a obcí na Slovensku do implementácie predreferendovej kampane. Spolupráca so ZMOS a ÚMS bude predstavovať hlavne prípravu a realizáciu verejných diskusií na regionálnej úrovni. 
	V období január až február 2003 sa uskutoční v rámci každého VÚC Slovenska regionálna konferencia o výsledkoch negociácií a o ich dôsledkoch vstupu SR do EÚ. Na odborné témy budú prednášať pozvaní experti, ktorí pôsobili v procese negociácií. Cieľovou skupinou regionálnych konferencií bude regionálna štátna správa a samospráva, akademická obec, starostovia a primátori, podnikatelia a predstavitelia regionálnych rozvojových agentúr a regionálnych poradenských a informačných centier. Na regionálnej úrovni sa počíta s celkovou účasťou 500 účastníkov (približne 50-70 účastníkov na jednu regionálnu konferenciu).

C. Lokálna úroveň – podpora predložených projektov
	Je dôležité, aby sa informácie dostali do všetkých oblastí SR. V prieskume Štatistického úradu SR z októbra 2002 uviedli nedostatok informácií o EÚ a integračnom procese najmä obyvatelia Prešovského , Trenčianskeho a Košického kraja. Dostatok informácií uvádzali obyvatelia Bratislavského, Trnavského a Nitrianskeho kraja.
	Projekty budú realizované v spolupráci s regionálnou a miestnou štátnou správou. Pozornosť treba venovať aj regionálnym rádiám, televíziám a tlači. Cieľom projektov bude zvýšenie informovanosti a záujmu občanov v regiónoch Slovenska o referendum a o vstup SR do EÚ. Predkladané projekty musia presne definovať, na ktorú cieľovú skupinu sa zamerajú, aký bude ich harmonogram a technické zabezpečenie realizácie, doba trvania a očakávané výsledky. (príloha č.7)

5. Hlavná myšlienková línia kampane

Hlavná myšlienková línia strešnej iniciatívy bude  sprevádzaná jednotným sloganom, logom a znelkou predreferendovej kampane. Všetky propagačné a informačné materiály budú obsahovať logo a slogan kampane a rovnako všetky realizované aktivity budú sprevádzané logom, sloganom a znelkou.

H. Implementácia a časový harmonogram

1. Prípravná fáza

V roku 2000 bolo za účelom zabezpečenia prístupu k objektívnym informáciám  pri Odbore komunikačnej stratégie a vzdelávania ÚV SR zriadené  Informačné centrum európskej integrácie. Toto centrum plní nasledovné úlohy:
•	národného informačného centra k otázkam spätým s Európskou úniou 
•	zriadenia a aktualizovania internetovej stránky vlády SR venovanej problematike európskej integrácie
•	databázy slovenských inštitúcií zaoberajúcich sa problematikou európskej integrácie
•	zdroja informácii o EÚ pre širokú verejnosť. 

November 2002
V novembri 2002 sa v spolupráci so zastupiteľským úradom Švédskeho kráľovstva v Prahe realizoval seminár „Švédske skúsenosti v príprave a realizácii predreferendovej kampane o vstupe do EÚ“.
Zástupcovia ÚV SR sa zúčastnili odbornej konferencie „Višegrádska skupina a EÚ“, ktorá sa uskutočnila v Českej republike a bola zameraná na prístup V4 k príprave referenda o vstupe krajín V4 do EÚ. 
 
December 2002
V dňoch 9.-11.12.2002 sa na základe viacročnej spolupráce s Inštitútom pre európsku politiku v Berlíne uskutočnil pracovný workshop „EÚ vzdelávanie a práca s verejnosťou v súvislosti so vstupom SR do EÚ“. Workshopu sa zúčastnili zástupcovia organizácií, s ktorými ÚV SR spolupracoval už v minulosti. Cieľom workshopu bolo zabezpečiť si ich spoluprácu aj počas predreferendovej kampane a pokúsiť sa spolu s nimi identifikovať nové idey a možné postupy použiteľné v kampani. Na workshope boli prezentované skúsenosti Rakúska a Nórskeho kráľovstva s komunikačnou stratégiou a  prípravou predreferendovej kampane v uvedených štátoch.
V  prípravnej fáze kampane sa  realizovali nasledovné aktivity:
•	 vypracovanie návrhu Stratégie predreferendovej kampane o vstupe SR do EÚ
•	oslovenie partnerov, s ktorými sa spolupracovalo v predchádzajúcom období,  s cieľom zabezpečenia ich spolupráce v implementácií predreferendovej kampane
•	stretnutie s partnermi, s ktorými sa spolupracovalo v predchádzajúcom období, a ich účasť na pracovných seminároch zameraných na objasnenie ich úloh v rámci predreferendovej kampane

2. Realizačná fáza
Január – marec 2003

V súlade so zákonom č. 263/1999 Z.z. o verejnom obstarávaní a o zmene a doplnení niektorých zákonov v znení zákona č. 557/2001 Z.z. a zákona č. 530/2002 Z.z., §12 ods. 1 písmena d) rokovacie konanie bez zverejnenia, §12 ods. 2 a §52 (Príloha č. 9) budú v rámci skráteného výberového konania vybraní dodávatelia komplexných služieb, ktorí budú následne čiastočne realizovať implementáciu predreferendovej kampane na základe pokynov výkonného orgánu. Komisia na výber dodávateľa komplexných služieb bude ustanovená na základe menovacieho dekrétu. Bude zložená z expertov ÚV SR, z expertov oprávnených na vykonávanie metód verejného obstarávania a podľa typu problematiky budú na princípe ad hoc prizývaní 2 externí experti.
 Prvotným cieľom mediálnej kampane bude zabezpečenie spracovania sloganu, znelky a spotov. Dĺžka ich trvania bude do jednej minúty. Výrobné náklady na spoty zahŕňajú režiséra, kameramana, dramaturga, zvukára, priestory, postprodukčné práce a mixáž zvuku a obrazu. Tieto spoty budú tvoriť nosný motív predreferendovej kampane v médiách a budú sa v médiách pravidelne so zvyšujúcou sa intenzitou opakovať už od februára.
Úlohy dodávateľov komplexných služieb:
•	Spracovanie mediálnej komunikačnej stratégie  a komunikačného konceptu predreferendovej kampane;
•	Kreatívne spracovanie znelky a sloganu kampane;
•	Kreatívne spracovanie a realizácia televíznych a rozhlasových spotov;
•	Zabezpečenie vysielania televíznych a rozhlasových spotov vo verejnoprávnych a súkromných médiách; 
•	Zabezpečenie vysielania diskusných a publicistických relácii  o EÚ s predstaviteľmi občianskej spoločnosti;
•	Realizácia kultúrnych podujatí s účasťou známych osobností a podujatí s veľkoplošnou  obrazovkou vo všetkých regiónoch Slovenska v súlade s hlavnou myšlienkovou líniou;
•	Kreatívne spracovanie letákov, plagátov a brožúr na základe podkladov poskytnutých OKSAV;
•	Kreatívne spracovanie a zabezpečenie periodického vychádzanie tematických príloh o EÚ v najčítanejších  denníkoch v SR.

Efektivita činnosti dodávateľov komplexných služieb bude v pravidelných mesačných intervaloch vyhodnocovaná prostredníctvom prieskumov verejnej mienky uskutočňovaných Štatistickým úradom SR v rámci sledovanosti postojov obyvateľstva k referendu o vstupe SR do EÚ a účinnosti kampane. 
Prieskumy verejnej mienky zabezpečované v spolupráci so Štatistickým úradom SR:
•	ciele prieskumov:
-	postoj obyvateľov k referendu
-	postoj obyvateľov k vstupu SR do EÚ
-	účinnosť Stratégie predreferendovej kampane o vstupe SR do EÚ
•	3 prieskumy verejnej mienky (február, marec, apríl 2003)
•	15 meritórnych otázok + 7 demografických otázok = 22 otázok na jeden prieskum
•	vzorka – 1400 respondentov
•	Suma 150.tis. SK/prieskum 

Noví konzultanti začnú pôsobiť v rámci výkonného orgánu v januári 2003. Budú zabezpečovať administráciu internetových stránok kampane, koordináciu aktivít s kontaktnými bodmi a dodávateľmi komplexných služieb. 
V rámci spolupráce s vyššími územnými celkami sa bude realizovať 8 regionálnych  konferencií. Taktiež sa bude realizovať príprava tvorby nových informačných brožúr v rozsahu 8 strán, zameraných na výhody vstupu SR do EÚ a na najdôležitejšie aspekty vstupu pre cieľové skupiny

V januári 2003 bude vyhlásená výzva na predkladanie malých projektov. Formou malých projektov, ktorých výška finančného zabezpečenia nemôže prekročiť sumu 250.000 Sk (zákon o verejnom obstarávaní) budú predkladatelia projektov realizovať čiastkové aktivity v spolupráci s výkonným orgánom. Predkladateľom projektu môže byť akýkoľvek mimovládny subjekt v súlade so zákonom o nadáciách a zmene Občianskeho zákonníka v znení neskorších predpisov 34/2002 Z.z., zákonom č. 35/2002, ktorým sa mení a dopĺňa zákon č. 213/1997 Z.z. o neziskových organizáciách poskytujúcich všeobecne prospešné služby, zákon o združovaní občanov č. 83/1990 Z.z., zákonom o neinvestičných fondoch č. 147/1997 Z.z., zákonom č. 116/1985 o podmienkach činnosti organizácií s medzinárodným prvkom v ČSSR v znení neskorších predpisov a Občianskym zákonníkom, §20f-20j zákon č. 40/1964 Z.z. v znení neskorších predpisov. Aktivity musia byť v súlade s hlavnou myšlienkovou líniou a cieľmi predreferendovej kampane. Cieľom projektov má byť zvýšenie informovanosti a záujmu občanov v regiónoch Slovenska o referendum a o vstup SR do EÚ. Predkladané projekty musia presne definovať, na ktorú cieľovú skupinu sa zamerajú, aký bude ich harmonogram, technické zabezpečenie a aké výsledky očakávajú. Realizácia malých projektov sa začne ešte v mesiaci február 2003. (Príloha č. 7)

Vo vybraných periodikách sa budú objavovať tematické prílohy venované vstupu SR do EÚ.

Spolupráca s kontaktnými bodmi začne po inštruktážnom seminári v januári 2003. V priebehu dvoch mesiacov sa  uskutoční  kontaktný seminár o implementácii predreferendovej kampane. Výsledky seminárov prerokuje Metodický orgán. 
V rámci predreferendovej kampane bude prebiehať spolupráca výkonného orgánu s tímom „Euro-trénerov“, vyškoleným v problematike EÚ (EU Trainers, Young Leaders) v rámci prípravy, informovania a mobilizácie verejnosti.

Apríl – máj 2003
V apríli a v máji bude predreferendová kampaň naberať na intenzite. V apríli sa bude vysielať pripravený referendový spot vo všetkých hlavných slovenských televíziách (STV, Markíza, TA3, JOJ) a zároveň sa bude vysielať znelka kampane v slovenských rádiách. Na mesiace apríl 2003-máj 2003 sa zriadi bezplatná telefonická linka, ktorá bude poskytovať odpovede na otázky občanov týkajúce sa vstupu SR do EÚ . 
Na všetky miesta určenia budú distribuované letáky a plagáty s logom a sloganom kampane. V spolupráci so strešnou iniciatívou sa budú uskutočňovať aktivity venované podpore vstupu SR do EÚ. V každom regióne by sa mala uskutočniť minimálne jedna takáto akcia. V závere predreferendovej kampane sa uskutoční manifestačné vystúpenie.

Časový harmonogram realizačnej fázy predreferendovej kampane:
Január 2003
•	predloženie Návrhu stratégie na predreferendovú kampaň na rokovanie vlády SR
•	zverejnenie výzvy na predkladanie malých projektov
•	zrealizovanie posilnenia výkonného výboru o 4 konzultantov  pre zabezpečenie odbornej poradensko- konzultačnej činnosti predreferendovej kampane.  
•	vyhlásenie skráteného výberového konania na výber dodávateľa komplexných služieb. 
•	posúdenie a výber malých projektov
•	stretnutie s kontaktnými bodmi, prvý inštruktážny seminár a začatie implementácie kampane
•	príprava regionálnych konferencií o výsledkoch prístupových rokovaní
•	informačné aktivity pre obyvateľstvo na regionálnej a lokálnej úrovni v spolupráci s kontaktnými bodmi
•	realizácia informovania verejnosti prostredníctvom Informačného centra európskej integrácie pri Odbore komunikačnej stratégie a vzdelávania ÚV SR

Február 2003
•	realizácia malých projektov
•	spracovanie grafických návrhov letákov a plagátov s využitím sloganu a loga kampane
•	regionálne konferencie o výsledkoch prístupových rokovaní
•	informačné aktivity pre obyvateľstvo na regionálnej a lokálnej úrovni uskutočňované v spolupráci s kontaktnými bodmi 
•	realizácia a distribúcia informačných brožúrok a letákov
•	spoty v médiách
•	diskusné a publicistické relácie v médiách na tému vstupu SR do EÚ
•	príprava tvorby nových informačných brožúr v rozsahu 8 strán, zameraných na výhody vstupu SR do EÚ a na najdôležitejšie aspekty vstupu pre cieľové skupiny
•	realizácia informovania verejnosti prostredníctvom Informačného centra európskej integrácie pri Odbore komunikačnej stratégie a vzdelávania ÚV SR

Marec 2003
•	realizácia malých projektov
•	informačné aktivity pre obyvateľstvo na regionálnej a lokálnej úrovni v spolupráci s kontaktnými bodmi
•	distribúcia informačných brožúrok a letákov
•	diskusné a publicistické relácie v médiách na tému vstupu SR do EÚ
•	spoty v médiách
•	zriadenie bezplatnej telefonickej linky poskytujúcej odpovede na otázky občanov týkajúce sa vstupu SR do EÚ
•	realizácia informovania verejnosti prostredníctvom Informačného centra európskej integrácie pri Odbore komunikačnej stratégie a vzdelávania ÚV SR

Apríl 2003 
•	realizácia malých projektov
•	informačné aktivity pre obyvateľstvo na regionálnej a lokálnej úrovni v spolupráci s kontaktnými bodmi
•	realizácia bezplatnej telefonickej linky poskytujúcej odpovede na otázky občanov týkajúce sa vstupu SR do EÚ
•	distribúcia informačných brožúrok a letákov
•	diskusné a publicistické relácie v médiách na tému vstupu SR do EÚ
•	spoty v médiách
•	vystúpenia známych osobností verejného života v médiách venované podpore vstupu SR do EÚ (strešná iniciatíva)
•	realizácia informovania verejnosti prostredníctvom Informačného centra európskej integrácie pri Odbore komunikačnej stratégie a vzdelávania ÚV SR

Máj 2003
•	realizácia malých projektov
•	distribúcia informačných brožúrok a letákov
•	diskusné a publicistické relácie v médiách na tému vstupu SR do EÚ
•	zintenzívnenie spotov v médiách
•	vystúpenia známych osobností verejného života v médiách venované podpore vstupu SR do EÚ (strešná iniciatíva)
•	realizácia bezplatnej telefonickej linky poskytujúcej odpovede na otázky občanov týkajúce sa vstupu SR do EÚ
•	realizácia informovania verejnosti prostredníctvom Informačného centra európskej integrácie pri Odbore komunikačnej stratégie a vzdelávania ÚV SR

Zákonom č. 750/2002 Z.z. o štátnom rozpočte na rok 2003 sú v rozpočtovej kapitole Všeobecná pokladničná správa v oddieli 01 - Všeobecné verejné služby schválené výdavky na kampaň pre vstup  do EÚ v sume 30 mil. Sk.“. 
Podľa predbežného prieskumu potreby finančného krytia všetkých plánovaných aktivít v rámci predreferendovej kampane s hlavným zameraním na mediálnu časť kampane je rozpočtová čiastka 30 mil. Sk nedostačujúca. 
Integrácia SR do EÚ je jednou z hlavných priorít vlády SR a začlenenie sa do európskych štruktúr je nielen jedinečnou šancou pre SR stať sa členom zoskupenia najvyspelejších krajín Európy, ale znamená tiež príležitosť rozvoja v ekonomickej a zahranično-politickej oblasti Slovenska. Vzhľadom na snahu zabezpečenia konania referenda a jeho pozitívneho výsledku prostredníctvom plánovaných aktivít je potrebné zvýšiť rozpočtovú čiastku na predreferendovú kampaň o 20 mil. Sk. Do úvahy je potrebné brať i skutočnosť, že doterajšie štyri referendá, ktoré sa konali na Slovensku, boli neúspešné vzhľadom na nízku účasť obyvateľstva na hlasovaní.
Vzhľadom na bod D.32 uznesenia vlády SR č. 1231 z 13. novembra 2002 k návrhu štátneho rozpočtu na rok 2003 nepredkladať v roku 2003 návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2003 s rozpočtovými dôsledkami na štátny rozpočet alebo iné rozpočty tvoriace verejný rozpočet je potrebné zabezpečiť zvýšenie rozpočtu výdavkov na predreferendovú kampaň o sumu 20 mil. Sk z rezervy vlády SR, z ktorej prostriedky v zmysle § 15 ods. 4 zákona NR SR č. 303/1995 Z.z. rozpočtových pravidlách v znení neskorších predpisov možno poskytnúť len n základe rozhodnutia vlády. 
Finančný rámec predkladaného Návrhu stratégie predreferendovej kampane s požadovaným navýšením je uvedený v prílohe č.5. Porovnanie finančného rozpočtu na predreferendovú kampaň v krajinách V4 je uvedené v prílohe č. 6.

I. HODNOTENIE

	Priebežné hodnotenie vo forme monitorovacej správy vypracuje výkonný orgán každých 14 dní a následne predloží na rokovania metodického orgánu. Metodický orgán správu vyhodnotí a predloží na rokovanie riadiaceho orgánu a v prípade potreby navrhne ďalšie kroky, ktoré budú po schválení riadiacim orgánom následne implementované do stratégie predreferendovej kampane. 

Monitorovacia správa bude monitorovať tieto aspekty predreferendovej kampane:
1. Čerpanie finančných prostriedkov za obdobie príslušného mesiaca
2. Realizácie malých projektov
3. Vlastné aktivity výkonného orgánu
4. Aktivity realizované s kontaktnými bodmi na centrálnej úrovni
5. Sledovanosť realizovaných aktivít v masmédiách
6. Postoje obyvateľstva k referendu o vstupe SR do EÚ

3. ZÁVER

Predložený Návrh stratégie predreferendovej kampane o vstupe SR do EÚ je súčasťou Koncepcie komunikačnej stratégie vlády Slovenskej republiky pre prípravu obyvateľstva na členstvo SR v EU schválenej vládou uznesením č. 319/99. Pri implementácii uvedeného návrhu Stratégie predreferendovej kampane sa počíta so spoluprácou s kontaktnými bodmi   a s vybranými dodávateľmi komplexných služieb.
Predreferendová kampaň má prispieť k udržaniu resp. zvýšeniu pozitívnych postojov obyvateľstva SR k vstupu Slovenska do EÚ a potrebnej účasti voličov v referende o vstupe SR do EÚ.